บิ๊กล็อต BBL โผล่ 9.66 ล้านหุ้น จับตามือดีควัก 2 พันลบ.เก็บหุ้นต่ำกว่ากระดาน
BBL มีบิ๊กล็อตเช้านี้ มูลค่า 1.95 พันลบ. จำนวน 12 รายการ ปริมาณ 9.66 ล้านหุ้น ราคาเฉลี่ย 202.05 บ./หุ้น ซึ่งเป็นราคาต่ำกว่ากระดานซื้อขาย โดยราคาหุ้น BBL ปิดตลาดเช้าอยู่ที่ 207 บาท บวก 7 บาท หรือ 3.50% มูลค่าซื้อขายที่ 6.12 พันล้านบาท
27 มี.ค. 2561

ผู้สื่อข่าวรายงานว่า วันนี้มีรายการสรุปซื้อขายกระดานรายใหญ่ (Big lot) ภาคเช้าของหุ้น ธนาคารกรุงเทพ จำกัด (มหาชน) หรือ BBL จำนวน 12 รายการ ปริมาณ 9,655,800 ล้านหุ้น มูลค่ารวม 1.95 พันล้านบาท ราคาเฉลี่ย 202.05 บาทต่อหุ้น ซึ่งเป็นราคาต่ำกว่ากระดานซื้อขาย
โดยราคาหุ้น BBL ปิดตลาดเช้าอยู่ที่ 207 บาท บวก 7 บาท หรือ 3.50% ราคาสูงสุดที่ 207 บาท ราคาต่ำสุดที่ 203 บาท มูลค่าซื้อขายที่ 6.12 พันล้านบาท
เป็นที่น่าจับตาว่า รายการซื้อขายหุ้นดังกล่าวจะเป็นการทำรายการของผู้ถือหุ้นใหญ่รายใด เนื่องจากปริมาณซื้อขายจำนวน 9,655,800 ล้านหุ้น คิดเป็น 0.51% ของหุ้นจดทะเบียนทั้งหมด มูลค่าสูงถึง 1.95 พันล้านบาท จึงน่าจะเป็นการเข้าทำรายการของนักลงทุนรายใหญ่
ขณะเดียวกันในวันนี้เป็นวันแรกที่ บริษัท ไทยเอ็นวีดีอาร์ จำกัด (Thai NVDR) อนุญาตให้ต่างชาติกลับมาซื้อ NVDR สำหรับหลักทรัพย์ BBLได้อีกครั้ง หลังงดการลงทุนเมื่อวันที่ 18 ต.ค.60 เนื่องจากอาจถือหุ้น BBL เกินอัตราที่ธนาคารแห่งประเทศไทย (ธปท.) กำหนด
โครงสร้างผู้ถือหุ้นรายใหญ่อันดับ 1-5
ที่มา ภาพรวมข้อมูลผู้ถือหุ้น ณ วันที่ 08/03/2561
อนึ่ง ไทยเอ็นวีดีอาร์ได้รับอนุญาตจากธนาคารแห่งประเทศไทยให้ถือหุ้นหรือมีไว้ซึ่งหุ้นของสถาบันการเงินแห่งใดแห่งหนึ่งในอัตราที่เกินกว่าร้อยละ 10 แต่ไม่เกินร้อยละ 25 (ทุกสถาบันการเงิน) หรือไม่เกินร้อยละ 35 (บางสถาบันการเงิน) ของจำนวนหุ้นที่จำหน่ายได้แล้วทั้งหมด